钦定古今图书集成/明伦汇编/闺媛典/第152卷 > 蔡本澄妻戴氏〈胡氏附〉
## 钦定古今图书集成/明伦汇编/闺媛典/第152卷 > 蔡本澄妻戴氏〈胡氏附〉

按：《明外史列女传》：“戴氏，莆田人，名清，归蔡本澄，年甫
十四。居二年，本澄以世籍戍辽东，买妾代妇行。戴父
与约曰：‘辽左天末，五年不归，吾女当改嫁矣’。至期父
语清如约泣不从。独居十有五年。本澄归生一子，未
晬，父子相继亡，清哀毁几绝。父潜受吴公瑞聘，清闻
之曰：‘人呼女蔡本澄妇，又云吴耶’？即往父家使绝婚。”
公瑞讼之官，官判令守节，表曰：“寡妇清之门。”时莆又
有欧茂仁妻胡氏，守节严苦，内外重之。郡有狱，久不
断，人曰：“太守可问胡寡妇。”守乃过妇问之，一言而决。